《白头吟》
明代·黄肃

长丝弦声缓，短丝弦声急。
长短苦不齐，抱取向郎泣。
明明皓月，三五圆缺。
念我所思，中道而别。
噭噭云中雁，北风声烈烈。
愿寄一行书，与郎相诀绝。
泰山高嵬嵬，海水不见底。
妾心终不移，研山枯海水。

作者简介：明应天府六合人，字敬夫。成化十四年进士。累官广西按察佥事，弘治末，思恩土官岑浚谋起事，肃毁其所筑丹良城，挫其谋。官至湖广按察副使。卒年八十六。